Déso lagi gègèr. Komplèks sekolah [X] sing nang pinggir déso di-lok-don total. Seko TK-SD-SMP tekan SMA, murid-guru ora olèh mlebu sekolah dhisik. Pak Dokter Puskesmas yo isih rodo bingung soalé gejalané macem-macem. Masalah mulai seko kelas 7A, kelasé ponakané Koh Bos. Gejalané ono sing ujug-ujug muntah-muntah. Ono sing tambah mèncrèt. Sing mèncrèt-mèncrèt thok yo akèh. Sing gawanané asma dadi kumat sesegé. Ono sing wahing-wahing karo mèlèr ora iso diampet nganti irungé dadi abang perih. Malah ono siji-loro sing terus dadi piyé, kosong pandangané. Diajak omong malah terus cekikikan. Ning seko kabèh kuwi mau ora ono sing nganggo panas. Anèh, omongé pak dokter.
Bar ditelisik-telisik akhiré ketemu nèk masalahé kuwi mulai seko pelajaran Boso Jowo. Guruné sing ngajar Bu [...], adiné Nyah Ndut sing cilik dhéwé. Miturut Bu [...] jam pelajaran wektu kuwi bab: Latihan drama. Persisé bab ngamuk. Latihan ngamuk, latihan nesu. “Menopo mergi niku terus podho kebablasen bu?” Pak Dokter takon nang Bu [...].
“Mboten dok, minggu wingi nggih soal latihan drama, bab latihan ngamuk meniko. Latihan nesu ... baik-baik saja ...,” Bu [...] njelaské alon-alon.
“Ada yang beda dengan yang minggu lalu?”
Ujug-ujug waé Bu [...] terus kèlingan: “Oooo, mungkin niku Pak Dokter .... “
“Menopo, bu?!” Pak Dokter dadi penasaran.
“Niku lho, kulo setèlké vidéoné Lurahé Mukidi ingkang ngamuk-ngamuk niku ...”
“Ingkang 10 menit ngamuk-ngamuk teng ngajengé perangkat deso niku?”
“Nggih, nggih ... leres niku Pak dok ...”
“Tasih wonten CD-né bu?”
Bu [....] terus nggolèki CD nang lemari, terus diaturké nang Pak Dokter Puskemas. “Meniko dok.” CD ditompo, dipothès dadi loro terus dibuang nang tempat sampah. Bu [...] dadi terus mlongo plenggongan: “Lho kok terus dibuang teng tempat sampah dok...”
“Lha niku obaté bu. Cobi murid-murid dikandani nèk CD-né Pak Lurah Mukidi ngamuk-ngamuk sampun dibuang nang tempat sampah ... mangké kan podho mari, podhoe sehat piyambak-piyambak. Sehat-waras kembali ...”